14 sterf op pad na troueArgieffoto Minstens 14 mense is dood en talle beseer in wat beskryf word as die grootste noodlottige ongeluk dié Paasvakansie. Volgens die Padverkeerbestuurskorporasie (RTMC) het die ongeluk Saterdag op ŉ plattelandse pad in die KwaZulu-Natalse middelland plaasgevind. “Die ongeluk het op die Middelsdrift-pad tussen Kranskop en Nkandla plaasgevind toe ŉ bus wat glo op pad was na ŉ tradisionele troue, omgeslaan en teen ŉ steilte afgerol het,” het Simon Zwane, woordvoerder van die RTMC, gesê. Die bus het sowat 100 m teen die steilte afgerol en verskeie passasiers is uit die bus geslinger. Twaalf mense is op die toneel dood verklaar. Minstens dertien mense is in ŉ kritieke en ernstige toestand na die Ntunjambili-hospitaal geneem. Twee van die mense het in die hospitaal aan hul beserings beswyk. Zwane het gesê bewerings word ondersoek dat die bus onpadwaardig was en die remme glo onklaar geraak het. Die Kranskop-polisie ondersoek ŉ saak van strafbare manslag.